翠雲分韻得禪字
作者：謝薖
朝代：宋

paragraphs: 杖履信所適，溪流忽濺濺。
行入武陵村，偶入桃花源。
劃然見華屋，佛界開青蓮。
匆匆伊蒲饌，一餉腹果然。
同遊得吾黨，曠達真能賢。
董何韻俱勝，欲拍諸阮肩。
兩王亦豪舉，一擲常萬錢。
周郎秀眉宇，要是佳少年。
衆中兀老子，少味亦寡言。
困眠借僧榻，自嘲邊腹便。
平時所懷人，磊落星辰懸。
會合不易得，兹遊豈非天。
重來恐寡伴，獨訪祖師禅。